Μείωση εμφάνισε τον Μάιο ο εποχικά προσαρμοσμένος δείκτης ανεργίας στην Ελλάδα, σύμφωνα με στοιχεία της Ελληνικής Στατιστικής Αρχής.

Συγκεκριμένα, διαμορφώθηκε στο 23,5% έναντι 25% τον Μάιο του 2015 και 23,5% τον Απρίλιο του 2016. Το σύνολο των απασχολουμένων ανήλθε σε 3,653 εκατ. άτομα, ενώ ο αριθμός των ανέργων διαμορφώθηκε σε 1,123 εκατ. άτομα. Ο οικονομικά μη ενεργός πληθυσμός ανήλθε σε 3,274 άτομα.

Πιο αναλυτικά, οι απασχολούμενοι αυξήθηκαν κατά 59.723 άτομα σε σχέση με τον Μάιο του 2015 (+1,7%), ενώ μειώθηκαν κατά 15.885 άτομα σε σχέση με τον Απρίλιο του 2016 (-0,4%).

Οι άνεργοι, από την πλευρά τους, μειώθηκαν κατά 73.843 άτομα έναντι του Μαΐου (-6,2%) και κατά 2.555 άτομα έναντι του Απριλίου (- 0,2%).

Οι οικονομικά μη ενεργοί, δηλαδή τα άτομα που δεν εργάζονται ούτε αναζητούν εργασία, περιορίστηκαν κατά 26.524 άτομα σε σχέση με τον Μάιο του 2015 (-0,8%), ενώ αυξήθηκαν κατά 15.301 άτομα σε σχέση με τον Απρίλιο του 2016 (-0,5%).

Στα ποιοτικά χαρακτηριστικά, η ανεργία στις γυναίκες ανέρχεται στο 28,5% ενώ στους άνδρες στο 19,5%. Μεταξύ των ηλιακών ομάδων, το υψηλότερο ποσοστό συναντάται στις ηλικίες 15-24 ετών (50,3%) και ακολουθούν οι ηλικίες 25-34 (31,4%) και 35-44 (20,4%).

Σε γεωγραφικό επίπεδο, ο δείκτης ανεργίας διαμορφώνεται στο 27,7% σε Ήπειρο - Δυτική Μακεδονία, στο 26,1% σε Θεσσαλία - Στερεά Ελλάδα και στο 24,5% σε Πελοπόννησο, Δυτική Ελλάδα και Ιόνια Νησιά.

naftemporiki.gr